Na temelju članka 3. [Pravilnika za sufinanciranje projekata organizacija civilnoga društva ugovorenih u okviru programa Europske unije, nacionalnih i inozemnih fondova](https://udruge.gov.hr/UserDocsImages/dokumenti/Pravila%20za%20sufinanciranje%202020_.pdf) (KLASA: 421-03/20-01/1, URBROJ: 2189/02-03-02/02-20-1 od 22. travnja 2020. godine), gradonačelnik Grada Slatine objavljuje

**Javni poziv**
**za podnošenje prijava za sufinanciranje projekata organizacija civilnoga društva ugovorenih u okviru programa Europske unije, nacionalnih i inozemnih fondova**

 **za 2020. godinu**

I.

 Grad Slatina će temeljem ovog Javnog poziva sredstvima proračuna sufinancirati projekte koje je Europska komisija, nadležna provedbena agencija ili drugo Ugovorno tijelo (u daljnjem tekstu: Ugovorno tijelo) odobrilo odnosno ugovorilo na temelju natječaja i programa:

* čiji nositelji su organizacije civilnoga društva s pravnim statusom udruge, koja je registrirana i djeluje na području Grada Slatine (u daljnjem tekstu: nositelj projekta), a čiji projekt se u cijelosti ili djelomično provodi na području Grada Slatine;
* u kojima organizacije civilnoga društva s pravnim statusom udruge, koje su registrirane i djeluju na području Grada Slatine, imaju ulogu partnera na projektu, koji se u cijelosti ili djelomično provodi na području Grada Slatine.

II.

Prijave za sufinanciranje mogu se podnijeti za projekte ugovorene s Ugovornim tijelom za provedbu aktivnosti od interesa za opće dobro koje doprinose zadovoljavanju potreba i ispunjavanju ciljeva i prioriteta definiranih strateškim i planskim dokumentima Grada Slatine i koji podižu kvalitetu života građana Grada Slatine.

III.

U tijeku kalendarske 2020. godine ukupan broj projekata koji će se sufinancirati ovisi o broju podnesenih prijava i raspoloživim sredstvima.

Ukupna planirana vrijednost Javnog poziva u 2020.godini iznosi 300.000,00 kuna.

 IV.

Javni poziv otvoren je do  **30. listopada 2020. godine.**

V.

Prijava za sufinanciranje projekata podnosi se na obrascu Prijava za sufinanciranje projekta organizacija civilnoga društva ugovorenog u okviru programa Europske unije, nacionalnih i inozemnih fondova, a potrebno ju je popuniti putem računala te poslati u papirnatom obliku.

 Prijavi se moraju priložiti sljedeći dokumenti:

* **Preslika ugovora potpisanog s Ugovornim tijelom ili potvrde o službenoj objavi rezultata natječaja od strane Ugovornog tijela** u formatu ispisa internetske stranice (u slučajevima kada je preduvjet početka provedbe aktivnosti službena objava rezultata natječaja od strane Ugovornog tijela, a ne potpisivanje ugovora),
* **Preslika obrasca opisa projekta** (ukoliko nije dio ugovora potpisanog s Ugovornim tijelom),
* **Preslika obrasca proračuna projekta** (ukoliko nije dio ugovora potpisanog s Ugovornim tijelom),
* **Ispunjen i potpisan obrazac Izjave o nepostojanju dvostrukog financiranja** za prijavljeni projekt,
* **Preslika partnerskog sporazuma iz kojeg su razvidni udjeli sufinanciranja** nositelja i svih partnera na projektu (ukoliko to nije razvidno iz ugovora potpisanog s Ugovornim tijelom),
* **Presliku dokaza o ostvarenim financijskim sredstvima** iz nekog drugog izvorafinanciranja **za projekt koji se prijavljuje za sufinanciranje** (ukoliko su financijska sredstva ostvarena),
* **Preslika obavijesti o odobravanju svih periodičkih izvješća** koja su do trenutka podnošenja prijave zaprimljena od strane Ugovornog tijela (ukoliko je primjenjivo),
* **Preslika važećeg Statuta** udruge prijavitelja (samo za udruge čiji statut nije moguće preuzeti putem Registra udruga),
* **Original ili preslika uvjerenja da se ne vodi kazneni postupak** protiv osobe ovlaštene za zastupanje koja će potpisati Ugovor o sufinanciranju (ne starije od 6 mjeseci),
* **Original ili preslika potvrde Porezne uprave o nepostojanju javnog duga** (ne starije od 6 mjeseci).

 VI.

Popunjeni obrazac Prijave za sufinanciranje i propisanu dokumentaciju potrebno je poslati u papirnatom obliku. Prijava za sufinanciranje mora biti vlastoručno potpisana od strane osobe ovlaštene za zastupanje i ovjerena službenim pečatom, ako je uporaba pečata propisana statutom organizacije.
 Prijava se šalje preporučeno poštom ili osobno (predaja u pisarnici Grada Slatine).

Na vanjskom dijelu omotnice potrebno je istaknuti naziv Javnog poziva, zajedno s punim nazivom i adresom prijavitelja te napomenom “Ne otvarati”.

Prijava se šalje na sljedeću adresu:

GRAD SLATINA

Trg sv. Josipa 10

33520 Slatina

Sva pitanja vezana uz Javni poziv mogu se postaviti isključivo elektroničkim putem, slanjem upita na e-mail: gradska.uprava@slatina.hr tijekom trajanja Javnog poziva.

 VII.
 Postupak za dodjelu sredstava za sufinanciranje provedbe projekata provodit će se putem **Povjerenstva za provjeru prihvatljivosti i ocjenjivanje prijavljenih projekata** i nadležnih gradskih upravnih tijela.

Podnesene prijave u sklopu javnog poziva će se uzimati u rad prema redoslijedu zaprimanja i do iskorištenja sredstava.

**Povjerenstvo za provjeru prihvatljivosti i ocjenjivanje prijavljenih projekata:**

* provjerava je li prijava dostavljena u zadanom roku,
* provjerava je li zatraženi iznos sredstava unutar postavljenih financijskih pragova ako su utvrđeni javnim pozivom,
* utvrđuje je li prijavitelj prihvatljiv,
* provjerava jesu li dostavljeni, potpisani i ovjereni svi obvezni obrasci,
* provjerava je li podnositelj prijave upisan u Registar udruga ili drugi odgovarajući registar,
* utvrđuje imaju li osobe ovlaštene za zastupanje podnositelja prijave mandat za zastupanje,
* uvidom u Registar neprofitnih organizacija provjerava vodi li podnositelj prijave uredno financijsko poslovanje,
* provjerava je li podnositelj prijave ispunio ugovorene obveze preuzete temeljem prijašnjih ugovora o dodjeli sredstava prema Gradu Slatini,
* ocjenjuje usklađenost projekta s općim javnim interesom koji doprinosi zadovoljavanju potreba i ispunjavanju ciljeva i prioriteta definiranih strateškim i planskim dokumentima Grada Slatine i koji podižu kvalitetu života građana Grada Slatine.

VIII.

  Neće se odobriti sredstva za sufinanciranje organizaciji civilnog društva koja je kao nositelj projekta odnosno partner na projektu za isti projekt već dobila ukupni iznos sredstava iz nekog drugog izvora za sufinanciranje obveznog udjela korisnika u projektu.

 Ukoliko je nositelj projekta ili partner dobio djelomična financijska sredstva iz nekog drugog izvora, Grad Slatina može sufinancirati razliku do punog iznosa sufinanciranja koji se može odobriti nositelju projekta, odnosno partneru.

 IX.
 Postupak dodjele i isplate sredstava za sufinanciranje projekata organizacija civilnoga društva ugovorenih u okviru programa Europske unije, nacionalnih i inozemnih fondova za 2020. godinu odvija se prema *Pravilniku za sufinanciranje projekata organizacija civilnoga društva ugovorenih u okviru programa Europske unije, nacionalnih i inozemnih fondova*, a detalji za prijavu nalaze se u [Uputama za prijavitelje](https://udruge.gov.hr/UserDocsImages/dokumenti/Upute%20za%20prijavitelje%20-%20Javni%20poziv%20za%20sufinanciranje%20za%202020.doc.pdf).

KLASA: 421-03/20-01/2
URBROJ: 2189/02-03-02/02-20-1
Slatina, 4. svibnja 2020.